ฉลุย! EGCO เผยโรงไฟฟ้าคลองหลวง 121MW เริ่ม COD รับรู้รายได้ตั้งแต่ Q3
EGCO เผยโรงไฟฟ้าคลองหลวง ขนาด 121MW เริ่ม COD แล้ว รับรู้รายได้ตั้งแต่ Q3/60
21 ก.ค. 2560

บริษัท ผลิตไฟฟ้า จำกัด (มหาชน) หรือ EGCO ระบุว่า โรงไฟฟ้าคลองหลวง ของบริษัท คลองหลวง ยูทิลิตี้ จำกัด ซึ่งเป็นบริษัทที่ EGCO ถือหุ้น 100% ได้เริ่มเดินเครื่องเชิงพาณิชย์และจ่ายไฟฟ้าเข้าระบบ (COD) แล้วเมื่อวานนี้ (20 ก.ค.) ซึ่งจะเริ่มรับรู้รายได้ตั้งแต่ไตรมาส 3/60 เป็นต้นไป และจะช่วยส่งเสริมการใช้พลังงานอย่างมีประสิทธิภาพด้วยระบบพลังความร้อนร่วม (Cogeneration) ตลอดจนเสริมสร้างความมั่นคงให้กับระบบไฟฟ้าของประเทศ
สำหรับโรงไฟฟ้าคลองหลวง ตั้งอยู่ในต.คลองหนึ่ง อ.คลองหลวง จ.ปทุมธานี เป็นโรงไฟฟ้าพลังความร้อนร่วม ขนาดกำลังการผลิตติดตั้งรวม 121 เมกะวัตต์ (MW) ประกอบด้วยเครื่องกังหันก๊าซ (Gas Turbine) ขนาดกำลังการผลิต 47 เมกะวัตต์ จำนวน 2 เครื่อง และเครื่องกังหันไอน้ำ (Steam Turbine) ขนาดกำลังการผลิต 27 เมกะวัตต์ จำนวน 1 เครื่อง โดยใช้ก๊าซธรรมชาติเป็นเชื้อเพลิง มีสัญญาซื้อขายไฟฟ้าประเภทผู้ผลิตไฟฟ้ารายเล็ก (SPP) กับการไฟฟ้าฝ่ายผลิตแห่งประเทศไทย (กฟผ.) จำนวน 90 เมกะวัตต์ เป็นเวลา 25 ปี